Softcatalà presenta el programari en català més baixat durant el 2009
2010-01-25 16:26:02

Softcatalà recull mensualment les descàrregues amb més èxit del seu [Rebost de programari en català](http://www.softcatala.org/wiki/Categoria:Rebost) mitjançant el Top20 a la pàgina principal. A més, disposem de dues pàgines on es poden veure totes les dades referents al [2008](http://www.softcatala.org/wiki/Projectes/Rebost/2008) i al [2009](http://www.softcatala.org/wiki/Projectes/Rebost/2009) de forma detallada. Acabat el 2009, volem fer balanç de les descàrregues que els usuaris han dut a terme durant l'any.

Al llarg del 2009 s'han baixat 820.354 còpies de programes en català des del nostre lloc web, la qual cosa representa un increment del 38% en relació a les descàrregues del 2008. Els 20 programes amb més èxit han estat els següents (indiquem entre parèntesis el total de descàrregues):

1.- OpenOffice.org (189.690)

2.- Firefox (88.403)

3.- Gimp (41.098)

4.- Avast! Antivirus (32.855)

5.- WinRAR (32.561)

6.- Corrector ortogràfic de català per a l'OpenOffice.org (29.294)

7.- Paquet català per al Microsoft Office 2003 (26.043)

8.- Diccionari català de sinònims per a l'OpenOffice.org (25.620)

9.- Paquet d'interfície en català per al Windows XP (22.345)

10.- PDFCreator (21.087)

11.- El Corrector (19.323)

12.- Paquet català per al Microsoft Office 2007 (18.230)

13.- VLC media player (18.100)

14.- eMule (16.840)

15.- Corrector ortogràfic de català per a Mozilla (14.242)

16.- Adobe Reader (12.178)

17.- 7-Zip (11.766)

18.- Audacity (11.691)

19.- Thunderbird (10.434)

20.- aMule (9.674)

El gruix de les descàrregues, igual que al 2008, el constitueixen els programes d'escriptura amb les eines de correcció de català que hi van associades. Podeu consultar el llistat sencer de descàrregues per al 2009 (amb els enllaços als programes) a [http://www.softcatala.org/wiki/Projectes/Rebost/2009](../wiki/Projectes/Rebost/2009 "http://www.softcatala.org/wiki/Projectes/Rebost/2009") .

Cal tenir en compte que la majoria dels programes que apareixen a la llista es poden aconseguir també als seus respectius llocs web, com els paquets de Microsoft o els productes de Mozilla (Firefox, Thunderbird...). A més, tant les [desenes de milers d'usuaris de Linux en català](http://www.softcatala.org/wiki/Categoria:Rebost_Sistemes·operatius_Linux) com els usuaris de dispositius mòbils poden obtenir programari en català directament des de canals propis, via repositoris i botigues de programari específics. Per aquesta raó, des de Softcatalà estimem que, globalment, les descàrregues de programari en català durant el 2009 han superat amb escreix el milió de còpies.

El Rebost de Softcatalà té l'objectiu d'aplegar el programari disponible en català de forma còmoda per als usuaris. Recordem que qualsevol persona pot ajudar i proposar afegir-hi nous programes seguint unes [senzilles instruccions](http://www.softcatala.org/wiki/Wiki_de_Softcatalà:Rebost). Des de Softcatalà, volem agrair la confiança que els centenars de milers d'usuaris que ens visiten mensualment dipositen en nosaltres. Igualment volem fer arribar el nostre agraïment a les associacions, empreses i institucions públiques que, mitjançant la seva infraestructura, permeten la descàrrega de programari en català al qual enllaça Softcatalà.

Softcatalà és una associació sense afany de lucre que treballa per a la difusió de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació podeu consultar el seu lloc web a [http://www.softcatala.org](../ "http://www.softcatala.org").